**ELŐTERJESZTÉS**

**Velem községi Önkormányzat Képviselő-testületének**

**2022. február 08-i ülésének**

**3. napirendi pontjához**

Tisztelt Képviselő-testület!

Az államháztartásról szóló 2011.évi CXCV. törvény és végrehajtási rendelete alapján az önkormányzat 2022. évi költségvetését az alábbiak szerint terjesztem elő:

**Indokolás:**

**A Kormány gazdaságpolitikájának középpontjában a gazdaság újraindítása és az ország működőképességének megőrzése áll.** A gazdaság teljesítményének általános visszaesése és a COVIDhelyzetben hozott kormányzati intézkedések következtében az Önkormányzati helyi adó bevételei nem emelkednek. A minimálbér 2022. január 01-től 200 000 Ft-ra, a garantált bérminimum 260 000 Ft-ra, a közfoglalkoztatás bére pedig 100 000 Ft-ra emelkedett. A kulturális szféra 2022. január 01-jétől a minimálbér emelkedésén felül további 20 %-os béremelésre jogosult, a béremelés kompenzálására pályázhattak az Intézmények.

A szociális hozzájárulási adó 15,5 %-ról 13 %-ra csökkent.

A polgármesterek bére 2022. január 01-től emelkedett.

**Központi forrásból származó bevételek:**

A 2022. évben az önkormányzati feladatellátás finanszírozási rendszere az előző évit követi, lényeges változás a finanszírozási struktúrában nem várható. Minden bevétel kötött felhasználású, tételesen kimutatott elszámolással kell a felhasználásukat bizonyítani.

Az általános működési támogatáson belül a településüzemeltetési, fenntartási feladatokhoz (zöldterület és közterület fenntartás, utak, hidak fenntartása, a közvilágítás és a köztemetők üzemeltetése) kapcsolódó támogatás az önkormányzat 2020. év végi statisztikai adatai, és a támogatások településkategóriák szerint meghatározott fajlagos összege alapján történik.

Az önkormányzati hivatal támogatásánál a közös hivatal székhely települése jogosult a teljes támogatás igénylésére. A közös hivatal fenntartásához így Velem és Bozsok önkormányzata a normatíva felett járul hozzá.

A települési önkormányzatok szociális feladatainak egyéb támogatása 2021. évhez képest emelkedett és jelentős összeget tesz ki (4 017 000 Ft), mely települési támogatásokra, a Sartoris Szeretetszolgálat által ellátott szociális feladatokra és a gyermekétkeztetési feladatokra használható fel.

Az egyes feladatokra célzottan kapott támogatásokat az önkormányzat iparűzési adóerő-képessége alapján kiegészítik vagy éppen elvonással ún. szolidaritási hozzájárulással terhelik. Velem kiegészítésben részesül, mivel az iparűzési adóerőképesség 11.936.- Ft/lakos, így szolidaritási hozzájárulási fizetési kötelezettség nem terheli az Önkormányzatot Magyarország 2021. évi központi költségvetéséről szóló 2020. évi XC. törvény 2. melléklet II/56. pontja alapján.

 A tartózkodás utáni idegenforgalmi adót az önkormányzatok már beszedhetik, azonban a bevételhez forintonként 1 Ft támogatás nem kapcsolódik.

A gépjárműadó bevétel 2020. évtől teljes összegben az állami költségvetést illeti, 2021-től pedig ezt a bevételt már közvetlenül a NAV szedi be.

 Az intézményi feladatok támogatásánál a könyvtári és közművelődési feladatokhoz az előző évinél magasabb összegű fajlagos támogatás kapcsolódik, lakosságszám alapján – 2 170 Ft/fő helyett 2 213 Ft/fő - összesen 2 270 000 Ft összegű támogatás illeti meg az önkormányzatot.

A feladat-ellátásban tervezett feladatok finanszírozása:

A költségvetés tartalmazza az intézmények normatíva feletti támogatásának átadását is a feladatellátási megállapodásoknak megfelelően megosztva.

**A működés bevételi forrásai:**

A működési saját bevételek az előző évi teljesítés alapján tervezettek és a hatósági bevételek esetében további bővülés nem várható.

Ebben az évben 13 970 000 Ft-os bevételt jelent a Gesztenyenapok.

A működési bevételek között a helyi adó bevételek hangsúlyos részt képviselnek, a teljesített bevételek alapján tervezett adóbevétel 8 530 000 Ft, amely 385 000 Ft-tal marad el a 2020. évi tervhez képest a gépjárműadó nélkül.

**A működési kiadások tervezése:**

Az önkormányzat számára elsődleges cél az intézményrendszer és az önkormányzat működőképességének megőrzése, a kiadások tervezésénél ezt az elvet vettük figyelembe. A bevételek sajnos nem nyújtanak fedezetet az eddig teljesített kötelező és önként vállalt feladatokra, így új feladatok vállalását, illetve támogatások nyújtását nem teszi lehetővé. A működési mérleg a kötelező és az önként vállalt feladatokat is tartalmazza.

 A működés mérlege 7 117 843 Ft hiányt mutat. A hiányzó összegre fedezetet nyújt az előző évi pénzmaradvány.

A személyi juttatásoknál a rendszeres személyi juttatásokat személyenként vettük figyelembe a bértábla alapján. A kötelező átsorolásokat, és az egyéb törvény szerinti kötelező juttatásokat figyelembe vettük. A nem rendszeres személyi juttatások között adható juttatások nem szerepelnek. 2022. január 01-től a minimálbér emelkedésével számoltunk.

A **munkaadót terhelő** szociális hozzájárulási **adó** mértéke 13 %.

A **dologi kiadásoknál** a teljesített kiadásokat vettük figyelembe.

A Sartoris Szeretetszolgálat feladat ellátási szerződés alapján az Önkormányzatra eső 1 445 000 Ft-tal kell az Önkormányzatnak hozzájárulnia.

A Kőszeg Meseváros Óvoda és Bölcsőde Velemi tagóvodájának fenntartásához ebben az évben nem kell hozzájárulást fizetni.

**Az ellátottak pénzbeli juttatásainak tervezésénél** az ellátotti kör változását, illetve a jogszabályok változását vettük figyelembe. A közfoglalkoztatáshoz most sem kell saját erő biztosítani.

A civil szervezetek, önkormányzati feladatot ellátó egyesületek támogatásánál a 2021. évi összegekkel számoltunk.

Az év közbeni váratlan események kezelésére **6 100 000** **Ft összegű tartalékot tudtunk** tervezni.

**A fejlesztési tervek** meghatározásánál számba kell venni, hogy mennyi fejlesztési forrás áll rendelkezésre (3. melléklet). Fontos szempont a fejlesztési **bevételek és kiadások összhangja,** mely a tervezetben biztosított. A saját beruházások csak a bevételek teljesítése után indíthatók el.

**Fejlesztési kiadások** (4. melléklet)

A TOP-1.2.1-16-VS1-2021-00007 Barangolás2 projekt keretében folytatódik 380 114 655 Ft-os támogatásból.

A TOP-2.1.3 projekt keretében folytatódik Kőszeg-hegyaljai csapadékvíz 2. elvezetési rendszer. Támogatói okirat hiányában tervezett összeg még nem szerepel.

 A Magyar Falu program sikeres pályázatán az Orvosi rendelő fejlesztésére 16 358 703 Ft áll a rendelkezésünkre. A fenti beruházásokhoz kapcsolódó források elkülönített számlán vannak kezelve, amiből az Önkormányzat más kiadást nem teljesíthet.

Megjelent a **„Önkormányzati fejlesztések 2022”** pályázat.

 *A pályázati alcélok közül a „ab) 70%-os kapacitás kihasználtságot meghaladó óvodai nevelést végző intézmény infrastrukturális fejlesztése, felújítása”* jogcím (maximálisan igényelhető támogatás:

- 10 000 fő lakosságszám alatti települések:

40 millió Ft). A pályázathoz a település iparűzési adóerőképessége alapján Velem községi Önkormányzatának 5 %-kal kellene hozzájárulnia.

Ez 40 000 000 Ft igénylésnél 2 105 263 Ft lenne.

Költségvetésünkben terveztük ezt a lehetőséget a képviselő-testület döntött a pályázat benyújtásáról

Terveztük továbbá a Szeszfőzde udvarán egy fedett cefretároló kialakítását felújítását 500 000 Ft értékben, a tűzcsap áthelyezését 1 000 000 Ft értékben és tervdokumentációk készítését későbbi pályázatokhoz (elsősorban utakra)

A költségvetéssel egy időben szükséges elfogadnia az önkormányzat középtávú tervét is a saját bevételek és az adósságot keletkeztető ügyletek értékéről. A korábbi években elfogadott középtávú tervezéshez képest a 2022-2024. évre vonatkozó adatok eltérésének indokai (az Áht. 24. § (2) bekezdése alapján) a következők:

A 2022-2024. évre vonatkozó – előző évben elfogadott – adatokat a költségvetési rendelettervezet elkészítésekor felülvizsgáltuk, a változó gazdasági környezet, az önkormányzat rendeletei, az ingatlanok és egyéb vagyon iránti kereslet tapasztalatai alapján, valamint az előző év teljesítési adatait alapján állapítottuk meg a főbb keretszámokat. A helyi adók esetén a COVID helyzet következményeként az Önkormányzatokat ért adóelvonási intézkedések miatt a helyi adó bevételek tovább már nem csökkennek, tényleges bevételek alapján az előző évek középtávú tervezésben szerepeltetett bevételek összegéhez képest a tervezett helyi adó bevétel minden évben megemelésre került a 2023-2025. évi középtávú tervezésben.

Összegezve elmondható, hogy a költségvetés egyensúlyát úgy lehetett fenntartani, hogy ha a tervezett bevételek befolynak az Önkormányzathoz. Ahhoz, hogy a rendelettervezetben szereplő keretösszegek tarthatóak legyenek és a költségvetés egyensúlya biztosítható legyen, **továbbra is elengedhetetlen a takarékos gazdálkodás a működésben és a fejlesztésben egyaránt.**

Velem, 2022. február 03.

 Bakos László s. k.

 polgármester

 

# Velem községi Önkormányzat Képviselő-testületének

**…/2022.(II. .) önkormányzati rendelete**

**az Önkormányzat 2022. évi költségvetéséről**

Velem községi Önkormányzat képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében eljárva, az 5.§ (4) bekezdés tekintetében a Magyarország helyi önkormányzatairól szóló 2011. évi CLXXXIX. törvény 143.§ (4) bekezdés h) pontjában, a 12.§ (2) bekezdés tekintetében a közszolgálati tisztviselőkről szóló 2011. évi CXCIX. törvény 226.§ (7) bekezdésében foglalt felhatalmazás alapján, az Alaptörvény 32. cikk (1) bekezdés a) és f) pontjaiban meghatározott feladatkörében eljárva a következőket rendeli el:

***1. A rendelet hatálya***

**1. §** (1) A rendelet hatálya Velem községi Önkormányzat képviselő-testületére és annak bizottságaira, a képviselő-testület hivatalára és az önkormányzat intézményeire terjed ki, és meghatározza az önkormányzat bevételeit és kiadásait, figyelemmel az önkormányzat és az általa fenntartott költségvetési szervek kiemelt előirányzatának megállapítására, valamint a 2022. évi gazdálkodás főbb szabályaira.

(2) E rendeletben foglaltak végrehajtását az önkormányzat képviselő-testülete, pénzügyi bizottsága, polgármestere, jegyzője a gazdálkodás szabályszerűségének ellenőrzése mellett költségvetési ellenőrzések, valamint a költségvetési szervek vezetőinek általános és eseti jellegű gazdasági beszámoltatásával ellenőrzi.

***2. A költségvetés bevételeinek és kiadásainak főösszege, és finanszírozásának módja***

**2. §** A képviselő-testület az önkormányzat és az irányított intézmények együttes 2022. évi költségvetését

a) 445 042 439 Ft költségvetési bevétellel,

b) 473 963 694 Ft költségvetési kiadással,

c) 28 921 255 Ft hiánnyal,

d) 1 078 745 Ft finanszírozási kiadással,

e) 30 000 000 Ft belső finanszírozási bevétellel,

f) 0 Ft külső finanszírozási bevétellel

állapítja meg.

***3. Az önkormányzat bevételi és kiadási főösszegének megoszlása***

**3. §** (1) A képviselő-testület a működési célú költségvetési bevételeket 64 517 784 Ft-ban állapítja meg, melyből

a) működési célú támogatások államháztartáson belülről 35 970 556 Ft,

b) közhatalmi bevételek 8 530 000 Ft,

c) működési bevételek 20 017 228 Ft,

d) működési célú átvett pénzeszköz 0 Ft.

(2) A képviselő-testület a felhalmozási célú költségvetési bevételeket 380 524 655 Ft-ban állapítja meg, melyből

a) felhalmozási célú támogatások államháztartáson belülről 380 114 655 Ft,

b) felhalmozási bevételek 0 Ft,

c) felhalmozási célú átvett pénzeszközök 410 000 Ft.

(3) A képviselő-testület a működési célú költségvetési kiadásokat 71 635 627 Ft-ban állapítja meg, melyből

a) a személyi jellegű kiadások 14 380 900 Ft,

b) a munkaadókat terhelő járulékok 2 144 287 Ft,

c) a dologi jellegű kiadások 36 707 178 Ft,

d) ellátottak pénzbeli juttatásai 2 662 000 Ft,

e) egyéb működési célú kiadások 15 741 262 Ft.

(4) A képviselő-testület a felhalmozási célú kiadásokat 402 328 067 Ft-ban állapítja meg, melyből

a) beruházások 398 901 604 Ft,

b) felújítások 2 605 263 Ft,

c) egyéb felhalmozási célú kiadások 821 200 Ft.

(5) A képviselő-testület a költségvetési egyenlegét –28 921 255 Ft-ban állapítja meg, melyből

a) működési bevételek és kiadások egyenlege –7 117 843 Ft,

b) felhalmozási bevételek és kiadások egyenlege –21 803 412 Ft.

(6) A képviselő-testület a finanszírozási egyenlegét 28 921 255 Ft-ban állapítja meg, melyből

a) belső finanszírozás bevételei

aa) működési célú 2021. évi pénzmaradvány: 8 196 588 Ft

ab) fejlesztési célú 2021. évi pénzmaradvány 21 803 412 Ft

b) külső finanszírozás bevételei

ba) működési célú hitelfelvétel 0 Ft

bb) fejlesztési célú hitelfelvétel 0 Ft

c) külső finanszírozás kiadásai

ca) fejlesztési hitelek törlesztése 0 Ft

cb) államháztartáson belüli megelőlegezések visszafizetése 1 078 745 Ft.

(7) Az 1. melléklet az önkormányzat bevételeit és kiadásait tartalmazza kiemelt előirányzatonkénti bontásban.

(8) Az (1)-(6) bekezdésben megállapított bevételek jogcímenkénti és intézményenkénti, valamint a kiadások intézményenkénti részletezését a 2. melléklet, a felhalmozási bevételek célonkénti részletezését a 3. melléklet, a felhalmozási kiadások célonkénti részletezését az 4. melléklet tartalmazza.

(9) Az 5. melléklet az önkormányzat - a Magyarország gazdasági stabilitásáról szóló 2011. évi CXCIV. törvény 8.§ (2) bekezdése szerinti - adósságot keletkeztető ügyletekből és kezességvállalásokból fennálló kötelezettségeit, illetve a 45.§ (1) bekezdés a) pontja felhatalmazása alapján kiadott jogszabályban meghatározottak szerinti saját bevételeit, a 6. melléklet az európai uniós forrásból finanszírozott projektek bevételeit és kiadásait, valamint az önkormányzat ilyen projektekhez történő hozzájárulásait tartalmazza.

***4. A 2022. évi költségvetés végrehajtásának szabályai***

**4. §** (1) A költségvetési szervek vezetői felelősek saját költségvetésükért és a költségvetési rendeletben foglaltak megtartásáért, a gazdálkodási lehetőségek és kötelezettségek összhangjáért.

(2) A feladat elmaradásból származó személyi és dologi megtakarítások felhasználására csak a képviselő-testület engedélyével kerülhet sor.

(3) A költségvetési szervek a jóváhagyott kiemelt előirányzatokon belül köteles gazdálkodni. Valamennyi költségvetési szerv köteles a jóváhagyott kiemelt előirányzatokat betartani. Az előirányzat túllépés fegyelmi felelősséget von maga után.

**5. §** (1) Az önkormányzat nevében hitel felvételéről, a folyószámla hitelkeret szerződés megkötéséről, illetve az önkormányzat részesedésként kimutatott értékpapírjainak értékesítéséről, vagy ilyen értékpapírok vásárlásáról a képviselő-testület jogosult dönteni, az elfogadott feltételekkel a vonatkozó jogszabályoknak megfelelően előkészített hitelszerződés, valamint értékpapír értékesítési szerződés aláírására a polgármestert felhatalmazza.

(2) Forgatási célú, rövid lejáratú (éven belüli) értékpapírok vásárlásáról - az átmenetileg le nem kötött források terhére - , valamint eladásáról, amely műveletek célja kamat, hozam elérése a polgármester jogosult dönteni.

(3) Az önkormányzattal szemben fennálló elismert követelések faktorálására vonatkozó nyilatkozat tételéről a polgármester jogosult dönteni.

(4) A képviselő-testület a Magyarország helyi önkormányzatairól szóló 2011. évi CLXXXIX. törvény 68.§ (4) bekezdésében meghatározott forrásfelhasználás mértékét 0 Ft-ban határozza meg.

**6. §** (1) A költségvetési szerv saját hatáskörében végrehajtott előirányzat-változtatásáról a polgármester a képviselő-testületet tájékoztatja.

(2) A polgármester a Magyar Államkincstár felé teljesítendő havi adatszolgáltatások megfelelő teljesítése érdekében a kiemelt előirányzatok között átcsoportosítást hajthat végre úgy, hogy az átcsoportosítás a rendeletben meghatározott feladat ellátását nem érinti.

(3) A rendelet 4. mellékletében felsorolt beruházások felhasználási kötöttséggel járó előirányzatként kezelendőek. Egyúttal az intézményvezetői hatáskörben kezdeményezett felújítási, fejlesztési kiadás céljára történő átcsoportosítás és teljesítés kizárólag a képviselő-testület előzetes engedélyével történhet.

(4) Az önkormányzat a költségvetését, valamint az irányítása alá tartozó költségvetési szervek költségvetését rendeletmódosítással megváltoztathatja.

(5) A költségvetési rendelet módosításáról a képviselő-testület az első negyedév kivételével legalább negyedévenként, szeptember 15-ig, november 30-ig, illetve a tárgyévet követően a költségvetési beszámoló elkészítésének határidejéig, december 31-i hatállyal dönt. A költségvetési szerv költségvetési beszámolóját a tárgyévet követően legkésőbb február 28-ig megküldi az irányító szerv részére.

(6) A gazdasági szervezettel nem rendelkező költségvetési szerv előirányzatainak változtatását a szerv vezetője kezdeményezi a meghatározott pénzügyi- gazdasági feladatainak ellátását végző költségvetési szervnél. A változtatás végrehajtásához az irányító szerv egyetértése szükséges.

(7) A jóváhagyott kiemelt előirányzatokon belül a részelőirányzatoktól a költségvetési szerv előirányzat módosítás nélkül is eltérhet. A költségvetési szerv a kiadási kiemelt előirányzatán belül a részelőirányzatokat megváltoztathatja, kivéve a szolgáltatási díjak csökkentését. A költségvetési szerv a bevételi kiemelt előirányzatán belül a részelőirányzatait megváltoztathatja.

(8) A költségvetési szerv a kiemelt előirányzatok között előirányzat átcsoportosítást csak a képviselő-testület jóváhagyásával hajthat végre.

(9) Az intézményeknél túlóra-, készenléti-, helyettesítési díj, ügyeleti díj elszámolására, kifizetésére átalány alkalmazásával nem kerülhet sor. Az intézményvezető köteles a tételes túlóra-, készenléti-, helyettesítési, ügyeleti díj elszámolásához, kifizetéséhez naprakész, ellenőrizhető analitikus nyilvántartást kialakítani, melynek ellenőrzött vezetéséért felelősséggel tartozik.

(10) A tartósan üres álláshelyre jutó személyi juttatások 4 hónapot meghaladó előirányzata év közben jutalmazásra nem használható fel, az kizárólag a feladatellátás zavartalanságát szolgáló többletmunka jogszabály szerinti formában történő elismerésére fordítható.

**7. §** Az önkormányzat által az államháztartás alrendszerein kívülre nyújtott támogatások esetében nem indulhat pályázóként, és nem részesülhet támogatásban az, aki a közpénzekből nyújtott támogatások átláthatóságáról szóló 2007. évi CLXXXI. törvényben foglalt korlátozás alá esik.

**8. §** Az önkormányzat által nem tervezhető, többletbevételként jelentkező forrásokat, és feladat elmaradásból eredő előirányzat maradványt elsődlegesen a tervezett bevételi elmaradás pótlására, illetve a működési hitel visszafizetésére kell fordítani.

**9. §** (1) Az önkormányzat a maradványát az éves beszámoló készítésekor állapítja meg és hagyja jóvá.

(2) A helyi önkormányzat képviselő-testülete gazdasági szükséghelyzetben a maradvány felhasználását korlátozhatja.

**10. §** A kötelezettségvállalás előtt meg kell győződni arról, hogy a jóváhagyott költségvetés fel nem használt és le nem kötött kiadási előirányzata biztosítja-e a fedezetet.

**11. §** (1) Az év közben megjelenő, előre nem tervezhető pályázatokhoz előírt saját erő biztosítása céljából - amennyiben az a költségvetési szerv saját költségvetéséből nem biztosítható - a költségvetési szerv vezetője köteles a pályázatot benyújtás előtt a képviselő-testület elé jóváhagyásra előterjeszteni.

(2) Az elnyert pályázatokkal kapcsolatos előirányzat-módosítást a legközelebbi költségvetési rendeletmódosításban szerepeltetni kell.

(3) A képviselő-testület elrendeli, hogy azon felújítási, fejlesztési és egyéb feladatok végrehajtása, amelyeknek bevételi forrása részben vagy egészében átvett pénzeszköz (kivéve pályázatok), csak abban az esetben indítható, ha a költségvetési elszámolási számlára ezen összegek befizetésre kerültek.

(4) Többletfeladat csak a forrás és előirányzat egyidejű biztosításával vállalható.

(5) Az önkormányzat olyan fejlesztési célt nem tervez, amelyhez a Magyarország gazdasági stabilitásáról szóló 2011. évi CXCIV. tv. 8. § (2) bekezdése szerinti adósságot keletkeztető ügylet megkötése válik vagy válhat szükségessé.

(6) Velem községi Önkormányzatnak több éves kihatással járó feladata nincs.

**12. §** (1) Az Önkormányzat engedélyezett létszámkeretét intézményi bontásban a 7. melléklet tartalmazza.

(2) A Kőszegi Közös Önkormányzati Hivatal létszámkerete 52,0 fő.

**13. §** Önkormányzati beruházás csak a beszerzési szabályzat figyelembevételével, és a képviselő-testület jóváhagyásával indítható. Beruházási kiadásoknál az előirányzatot várhatóan meghaladó teljesítésről a képviselő-testületet a legközelebbi ülésén tájékoztatni kell.

***5. Záró rendelkezések***

**14. §** Ez a rendelet a kihirdetését követő napon lép hatályba, rendelkezéseit 2022. január 1. napjától kell alkalmazni.

Bakos László……………………………………………….Dr. Zalán Gábor

polgármester jegyző



**Előzetes hatásvizsgálat**

Velem községi Önkormányzat Képviselő-testületének az Önkormányzat 2022. évi költségvetésről szóló önkormányzati rendelete megalkotásához.

A jogalkotásról szóló 2010. évi CXXX. törvény 17.§-a szerint a jogszabályok előkészítése során előzetes hatásvizsgálat elvégzésével kell felmérni a tervezett jogszabály valamennyi jelentősnek ítélt hatását, a szabályozás várható következményeit. Az előzetes hatásvizsgálat megállapításai a rendelettervezet esetében az alábbiak:

**1. Társadalmi hatások**

A költségvetési rendelet biztosítja a választópolgárok számára az önkormányzat és intézményei 2022. évre tervezett bevételeinek és kiadásainak, pénzügyi-gazdálkodási működésének megismerhetőségét. A rendelet alapján végrehajtott gazdálkodás az állampolgárok számára nyomon követhető, átfogó képet ad az önkormányzat pénzügyi helyzetéről, a végrehajtandó feladatokról, a tervezett fejlesztésekről, lehetőséget teremt az önkormányzati gazdálkodás ellenőrzésére. A rendeletben foglaltak végrehajtása hatással van a társadalomra.

**2. Gazdasági hatás**

A rendelet nemzetgazdasági hatással bír, mivel az önkormányzat költségvetése az államháztartás része. A rendelet helyi gazdasági hatása közvetett.

**3. Költségvetési hatás**

A költségvetési rendeletbe foglalt szabályok szigorú betartásával az önkormányzat és a finanszírozott intézmények működése, valamint a tervezett fejlesztések megvalósítása biztosítható.

**4. Környezeti, egészségi következmény**

A rendeletnek környezeti és egészségügyi következményei nincsenek.

**5. Adminisztratív terheket befolyásoló hatások**

A rendelet megalkotásának adminisztratív terheket befolyásoló hatása nincs, a szükséges adminisztratív állomány rendelkezésre áll.

**6. A jogszabály megalkotásának szükségessége, a jogalkotás elmaradásának várható következményei**

Az államháztartásról szóló 2011. évi CXCV. törvény alapján a rendelet megalkotása kötelező. A rendelet megalkotásának elmaradása a Kormányhivatal törvényességi intézkedését vonja maga után.

**7. A jogszabály alkalmazásához szükséges személyi, szervezeti, tárgyi és pénzügyi feltételek:**

A rendelet végrehajtásához szükséges személyi, szervezeti és tárgyi feltételek rendelkezésre állnak. A költségvetési rendelet elfogadása esetén, a költségvetésben meghatározott pénzügyi feltételek biztosíthatók.